पवार चाचा- भतीजे में अब पार्टी और चुनाव चिन्ह हथियाने की जंग
Maharashtra NCP Party MLA (Political Crisis) Latest Opinion. Follow Ajit Pawar Vs Sharad Pawar Team MLA Latest News, Maharashtra Political Crisis Story On Dainik Bhaskar राजनीति में कुछ भी हो सकता है। मित्र, शत्रु, यहाँ तक कि रिश्तेदार भी यहाँ स्थायी नहीं होते। क़िस्सा सुना ही होगा कि कभी चौधरी चरण सिंह को राम कह कर खुद को उनका हनुमान
राजनीति में कुछ भी हो सकता है। मित्र, शत्रु, यहाँ तक कि रिश्तेदार भी यहाँ स्थायी नहीं होते। क़िस्सा सुना ही होगा कि कभी चौधरी चरण सिंह को राम कह कर खुद को उनका हनुमान बताने वाले राजनारायण ही उन्हीं चरण सिंह को चेयर सिंह कहकर चिढ़ाने लगे थे।
वीपी सिंह सरकार के कर्ता- धर्ता माने जाने वाले चौधरी देवीलाल ही मैडम काण्ड के वक्त अपनी ही सरकार को धमकी देने लगे थे।
महाराष्ट्र में भी यही हो रहा है। चाचा- भतीजे की जंग यहाँ तू- तू, मैं- मैं तक आ पहुँची है। बुधवार को दोनों ही पक्षों की लड़ाई अपने चरम पर पहुँच गई।
अजित पवार ने शरद पवार को एनसीपी से निकाल कर खुद को पार्टी का राष्ट्रीय अध्यक्ष घोषित कर दिया है। उधर शरद पवार ने अजित दादा को खोटा सिक्का बताकर पूछा है कि अपनी बैठकों में आप मेरा फ़ोटो क्यों लगाते हो? पूजते भी हो और बात भी नहीं मानते!
अजित ने खुद को अध्यक्ष घोषित करते हुए शरद पवार से कहा- अब आपकी उम्र हो चुकी है। आशीर्वाद दीजिए, बस।
जवाब में शरद पवार की बेटी सुप्रिया सुले ने कहा-रतन टाटा 86 के, सायरस पूनावाला 84 के और अमिताभ बच्चन 82 साल के हैं। वारेन बफ़े और फारुख अब्दुल्ला की उम्र देखो, क्या वे काम नहीं कर रहे हैं? एनसीपी का अब भी एक ही सिक्का है और वो है शरद पवार।
इस बीच अजित पवार ने शिवसेना के शिंदे गुट की ही तरह एनसीपी के नाम और चुनाव चिन्ह पर भी दावा ठोक दिया है। हालाँकि, ये बात और है कि जिन चालीस विधायकों के साथ का वे दावा कर रहे हैं उनके नाम अब तक सामने नहीं आ सके हैं।
हो सकता है कि अजित दादा का दावा ही सही हो क्योंकि खुद शरद पवार ने माना है कि जो और जैसा शिवसेना के साथ हुआ, वैसा ही एनसीपी के साथ हो रहा है। इसका सीधा- सा मतलब यह है कि शरद पवार अच्छी तरह जानते हैं कि चूँकि सत्ता पक्ष अजित के साथ है इसलिए पार्टी का नाम और निशान छीनने में उन्हें कोई बड़ी दिक़्क़त नहीं आने वाली है।
उधर बिहार में इन दिनों मुख्यमंत्री नीतीश कुमार की हरिवंश से भेंट की चर्चा ज़ोरों पर है। तरह- तरह के क़यास लगाए जा रहे हैं। पता नहीं, यह नीतीश के विधायकों में एक तरह का भ्रम पैदा करने की कोशिश है या अंदर ही अंदर कुछ या बहुत कुछ पक रहा है।
हालाँकि बिहार में तोड़ फोड़ करने से भी भाजपा को सत्ता तो मिलने से रही क्योंकि 74 सीटों वाली भाजपा के पास नंबर नहीं रह जाएँगे।
ख़ैर, विपक्षी एकता को तोड़ने के लिए अब सत्ता पक्ष कुछ भी करेगा।
राजनीति में ऐसा ही होता है। विपक्ष अगर एक होने की कोशिश करेगा तो सत्ता पक्ष उसे बिखेरने की कोशिश भी करेगा ही। वैसे महाराष्ट्र के घटनाक्रम के बाद विपक्षी एकता की पटरियाँ कुछ हिस्से में ही सही, उखड़ी तो हैं ही। देखना यह है कि अगले लोकसभा चुनाव तक दृश्य क्या और कैसा उभरता है?